b'\n_START_ARTICLE_\nVladimir Ra\xc5\xbeem\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini trgovca Antona in gospodinje Marije Ra\xc5\xbeem rojene \xc5\xbdivec. Ljudsko \xc5\xa1olo je obiskoval v rojstnem kraju. Leta 1921 se je dru\xc5\xbeina izselila v Kraljevino Srbov, Hrvatov in Slovencev. V Ljubljani je o\xc4\x8de odprl gostilno na \xc5\xbdabjeku. Tu je kon\xc4\x8dal me\xc5\xa1\xc4\x8dansko \xc5\xa1olo. S slikarstvom se je spoznal pri kiparju Ivanu Zajcu in slikarju Mirku \xc5\xa0ubicu. Kasneje ga je pot zanesla na morje. \xc5\xa0est let je pre\xc5\xbeivel v vojni mornarici, nato pa je ve\xc4\x8d let plul na trgovskih ladjah. Med 2. svetovno vojno je bila italijanska ladja Rastrello, na kateri je slu\xc5\xbeil, torperdirana, iz morja so ga re\xc5\xa1ili Nemci in prepeljali v Trst. Iz Trsta je od\xc5\xa1el na zdravljenje na de\xc5\xbeelo, nato pa pridru\xc5\xbeil narodnoosvobodilni borbi. Tu je postal \xc4\x8dlan pomorske obalne komande mesta Trst, ki so jo partizani ustanovili v Trnovskem gozdu. Po odhodu jugoslovanske armade iz Trsta se je demobiliziral in se vrnil na morje, kjer je ostal do upokojitve leta 1967._NEWLINE_Slikati je za\xc4\x8del pod vplivom razgibanega \xc5\xbeivljenja na morju, ki ga je do\xc5\xbeivljal v nasprotjih od neskon\xc4\x8dne mirne gladine do bu\xc4\x8dnih tropskih ciklonov. Svoje znanje je izpopolnjeval z obiski slikarskih razstav in muzejev po vsem svetu. Slike je postavil na ogled javnosti \xc5\xa1e kot mornar. Najve\xc4\x8d je razstavljal v Zdru\xc5\xbeenih dr\xc5\xbeavah Amerike, predvsem v New Yorku in New Orleansu. V Trstu se je prvi\xc4\x8d predstavil javnosti na skupinski razstavi januarja 1966. V tem mestu je na skupinskih razstavah razstavljal \xc5\xa1e leta 1968 in 1969. Prvo samostojno razstavo pa je pripravil v gori\xc5\xa1ki galeriji Pro loco leta 1969. Na ogled je postavil marine. Vladimir Ra\xc5\xbeem je kot izrazit marinist nadaljeval izro\xc4\x8dilo priznanih primorskih slikarjev Pavla Klodi\xc4\x8da in Alberta Sirka.'